|  |  |  |
| --- | --- | --- |
|  |  | Projekts |
| **LATVIJAS REPUBLIKAS MINISTRU KABINETS** | | |

2015.gada Noteikumi Nr.

Rīgā (prot. Nr.       .§)

**Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā**

Izdoti saskaņā ar

likuma “Par nodokļiem un nodevām”

15.1panta septīto daļu un

likuma “Par valsts sociālo apdrošināšanu”

13.panta pirmo un ceturto daļu

**I. Vispārīgie jautājumi**

1. Noteikumi nosaka kārtību, kādā nodokļu maksātājus un nodokļu maksātāju struktūrvienības, kas nav jāreģistrē Latvijas Republikas Uzņēmumu reģistrā, reģistrē Valsts ieņēmumu dienestā, kā arī Valsts ieņēmumu dienestā iesniedzamos dokumentus.

2. Nodokļu maksātājus un nodokļu maksātāju struktūrvienības reģistrē Valsts ieņēmumu dienesta nodokļu maksātāju reģistrā (turpmāk – nodokļu maksātāju reģistrs), kas ir Nodokļu informācijas sistēmas sastāvdaļa. Tās pārzinis un turētājs ir Valsts ieņēmumu dienests.

3. Nodokļu maksātāju reģistrs daļā par reģistrētiem saimnieciskās darbības veicējiem, fiziskajām personām, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas, budžeta finansētām institūcijām, budžeta nefinansētām iestādēm, ārvalstu diplomātiskajām un konsulārajām pārstāvniecībām, zvērinātu advokātu birojiem, nerezidentu (ārvalsts komersantu) pastāvīgajām pārstāvniecībām Latvijā un nodokļu maksātāju struktūrvienībām ir publiski pieejams, un tā ierakstiem ir publiska ticamība.

**II. Valsts ieņēmumu dienestā reģistrējamie nodokļu maksātāji un nodokļu maksātāju struktūrvienības**

4. Valsts ieņēmumu dienests nodokļu maksātāju reģistrā reģistrē šādus nodokļu maksātājus:

4.1. fiziskās personas:

4.1.1. kuras veic saimniecisko darbību;

4.1.2. darba devējus;

4.1.3. pašnodarbinātos;

4.1.4. iekšzemes darba ņēmējus pie darba devēja – ārvalstnieka;

4.1.5. ārvalstu darba ņēmējus pie darba devēja – ārvalstnieka;

4.1.6. kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu;

4.1.7. kuras atbilstoši iedzīvotāju ienākuma nodokli reglamentējošiem normatīvajiem aktiem no saviem algotā darba ienākumiem pašas aprēķina un maksā algas nodokli;

4.2. valsts institūcijas un citus subjektus, kas nav reģistrējami Latvijas Republikas Uzņēmumu reģistrā:

4.2.1. budžeta finansētās institūcijas;

4.2.2. budžeta nefinansētās iestādes;

4.2.3. ārvalstu diplomātiskās un konsulārās pārstāvniecības;

4.2.4. zvērinātu advokātu birojus;

4.2.5. nerezidentu (ārvalsts komersantu) pastāvīgās pārstāvniecības Latvijā, kas saskaņā ar likumu “Par nodokļiem un nodevām” visu nodokļu likumu piemērošanai uzskatāmas par atsevišķiem iekšzemes nodokļu maksātājiem;

4.2.6. nodokļu maksātāju struktūrvienības (t.sk. tīmekļa vietņu struktūrvienības), kas nav filiāles.

**III. Valsts ieņēmumu dienestā reģistrējamo nodokļu maksātāju, nodokļu maksātāju struktūrvienību reģistrēšanas termiņi un paziņošanas termiņi par saimniecisko darbību, izmantojot tiesības nereģistrēties Valsts ieņēmumu dienestā kā saimnieciskās darbības veicējam**

5. Šo noteikumu 4.1.apakšpunktā minētās fiziskās personas un 4.2.apakšpunktā minētie subjekti kā nodokļu maksātāji reģistrējas Valsts ieņēmumu dienestā šādos termiņos:

5.1. fiziskās personas:

5.1.1. šo noteikumu 4.1.1.apakšpunktā minētās fiziskās personas – pirms saimnieciskās darbības uzsākšanas;

5.1.2. šo noteikumu 4.1.2. apakšpunktā minētās fiziskās personas – 10 dienu laikā pēc līguma noslēgšanas ar darba ņēmēju par darba veikšanu par atlīdzību;

5.1.3. šo noteikumu 4.1.3.apakšpunktā minētās fiziskās personas, izņemot personas, kuru pastāvīgā dzīvesvieta ir Latvijas Republikā un kuras saņem autoratlīdzību (autortiesību un blakustiesību atlīdzību), – vienlaikus ar saimnieciskās darbības reģistrēšanu;

5.1.4. šo noteikumu 4.1.4.apakšpunktā minētās fiziskās personas – 10 dienu laikā pēc līguma noslēgšanas par darba veikšanu par atlīdzību (neatkarīgi no tā, vai līgums noslēgts saskaņā ar Latvijas Republikas vai citas valsts tiesību aktiem);

5.1.5. šo noteikumu 4.1.5.apakšpunktā minētās fiziskās personas – 10 dienu laikā no statusa iegūšanas dienas Latvijas Republikā;

5.1.6. šo noteikumu 4.1.6.apakšpunktā minētās fiziskās personas – piecu darbdienu laikā pēc līguma, kas rada pienākumu fiziskai personai par to paziņot, noslēgšanas dienas;

5.1.7. šo noteikumu 4.1.7.apakšpunktā minētās fiziskās personas – rezidenti – līdz tā mēneša beigām, kas seko mēnesim, kurā fiziskā persona ir stājusies darba tiesiskajās attiecībās ar likuma “Par iedzīvotāju ienākuma nodokli” 4.panta pirmās daļas 4. un 5.punktā minēto darba devēju;

5.1.8. šo noteikumu 4.1.7.apakšpunktā minētās fiziskās personas – nerezidenti – līdz tā mēneša beigām, kas seko mēnesim, kurā fiziskā persona ieradusies Latvijas Republikā veikt algotu darbu ārvalsts darba devēja labā;

5.2. valsts institūcijas un citi subjekti, kas nav reģistrējami Latvijas Republikas Uzņēmumu reģistrā:

5.2.1. šo noteikumu 4.2.1., 4.2.2., 4.2.3. un 4.2.4.apakšpunktā minētie subjekti – 10 dienu laikā no to izveidošanas dienas;

5.2.2. šo noteikumu 4.2.5.apakšpunktā minētie subjekti – 10 dienu laikā no to darbības uzsākšanas Latvijā;

5.2.3. šo noteikumu 4.2.6.apakšpunktā minētie subjekti – 10 dienu laikā no lēmuma par struktūrvienības izveidošanu pieņemšanas.

6. Pašnodarbinātā persona, kuras pastāvīgā dzīvesvieta ir Latvijas Republikā un kura saņem autoratlīdzību (autortiesību un blakustiesību atlīdzību), izņemot autortiesību mantinieku un citu autortiesību pārņēmēju, reģistrējas Valsts ieņēmumu dienestā līdz tā mēneša 10.datumam, kas seko mēnesim, kurā mēneša ienākumi sasnieguši vienu divpadsmito daļu no Ministru kabineta noteiktā obligāto iemaksu objekta minimālā apmēra pašnodarbinātajam.

7. Nodokļu maksātāju struktūrvienības Valsts ieņēmumu dienestā reģistrē nodokļu maksātājs, kurš izveidojis struktūrvienību (turpmāk – galvenais uzņēmums).

8. Nodokļu maksātājs pēc lēmuma pieņemšanas par saimnieciskās darbības izbeigšanu, Valsts ieņēmumu dienestā reģistrējamās personas likvidāciju vai darbības pārtraukšanu un struktūrvienības darbības izbeigšanu rakstveidā informē Valsts ieņēmumu dienestu 10 dienu laikā.

**IV. Valsts ieņēmumu dienestā iesniedzamie dokumenti**

9. Nodokļu maksātājs, reģistrējoties Valsts ieņēmumu dienestā, uzrāda personu apliecinošu dokumentu. Ja dokumentus Valsts ieņēmumu dienestā iesniedz reģistrējamā nodokļu maksātāja pilnvarotā persona, tā papildus personu apliecinošam dokumentam uzrāda pilnvarojumu iesniegt dokumentus.

10. Šo noteikumu 4.1.apakšpunktā minētās fiziskās personas, reģistrējoties Valsts ieņēmumu dienestā, iesniedz šādus dokumentus:

10.1. aizpildītu nodokļu maksātāja (fiziskās personas) reģistrācijas lapu (1.pielikums);

10.2. nekustamā īpašuma (ēkas vai dzīvokļa īpašuma) īpašnieka vai tiesiskā valdītāja izsniegtu piekrišanu nodokļu maksātāja saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā. Ja nekustamajam īpašumam ir kopīpašnieki, nodokļu maksātājam saimnieciskās darbības veikšanas vietas reģistrācijai attiecīgajā ēkā vai dzīvokļa īpašumā nepieciešams iesniegt nekustamā īpašuma visu kopīpašnieku vai to tiesisko valdītāju piekrišanu. Piekrišanā norāda ēkas kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru;

10.3. ja šo noteikumu 10.1.apakšpunktā minēto reģistrācijas lapu paraksta persona, kurai pieder konkrētajā adresē norādītais nekustamais īpašums vai nekustamā īpašuma kopīpašuma domājamā daļa, vai tā ir deklarējusies konkrētajā adresē, nekustamā īpašuma (ēkas vai dzīvokļa īpašuma) īpašnieka vai tiesiskā valdītāja un nekustamā īpašuma kopīpašnieku vai to tiesisko valdītāju piekrišana nav jāiesniedz.

11. Šo noteikumu 4.2.apakšpunktā minētās valsts institūcijas un citi subjekti, kas nav reģistrējami Latvijas Republikas Uzņēmumu reģistrā, reģistrējoties Valsts ieņēmumu dienestā, iesniedz:

11.1. aizpildītu nodokļu maksātāja (valsts institūcijas un citi subjekti) reģistrācijas lapu (2.pielikums);

11.2. nekustamā īpašuma (ēkas vai dzīvokļa īpašuma) īpašnieka vai tiesiskā valdītāja izsniegtu piekrišanu valsts institūcijas vai cita subjekta reģistrācijai attiecīgajā ēkā vai dzīvokļa īpašumā. Ja nekustamajam īpašumam ir kopīpašnieki, valsts institūcijas vai cita subjekta reģistrācijai attiecīgajā ēkā vai dzīvokļa īpašumā nepieciešams iesniegt nekustamā īpašuma visu kopīpašnieku vai to tiesisko valdītāju piekrišanu. Piekrišanā norāda ēkas kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru;

11.3. ja šo noteikumu 11.1.apakšpunktā minēto reģistrācijas lapu paraksta persona, kurai pieder adresē norādītais nekustamais īpašums vai nekustamā īpašuma kopīpašuma domājamā daļa, nekustamā īpašuma (ēkas vai dzīvokļa īpašuma) īpašnieka vai tiesiskā valdītāja un nekustamā īpašuma kopīpašnieku vai to tiesisko valdītāju piekrišana nav jāiesniedz.

12. Personas, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu, iesniedz:

12.1. paziņojumu, ka vēlas saimnieciskās darbības ienākumu noteikt atbilstoši likuma “Par iedzīvotāju ienākuma nodokli” 11.panta divpadsmitajai daļai;

12.2. kopiju katram līgumam, kas noslēgts par nekustamā īpašuma iznomāšanu vai izīrēšanu, lietu nodošanu apakšnomniekam vai apakšīrniekam, kustamās mantas iznomāšanu, dabas resursu izmantošanu vai izmantošanas aprobežojumiem vai ienākumu gūšanu no kustamās lietas atsavināšanas.

13. Šo noteikumu 4.1.2.apakšpunktā minētās fiziskās personas, reģistrējoties Valsts ieņēmumu dienestā, iesniedz līguma ar darba ņēmēju par darba veikšanu par atlīdzību kopiju.

14. Šo noteikumu 4.1.4.apakšpunktā minētās fiziskās personas, reģistrējoties Valsts ieņēmumu dienestā, iesniedz līguma par darba veikšanu par atlīdzību kopiju.

15. Šo noteikumu 4.1.5.apakšpunktā minētās fiziskās personas, reģistrējoties Valsts ieņēmumu dienestā, iesniedz dokumentus, kuros norādīts:

15.1. nosūtītājvalsts darba devēja nosaukums un juridiskā adrese;

15.2. laikposms, uz kādu persona nosūtīta veikt konkrētu darbu Latvijas Republikā (attiecīgā laikposma sākuma un beigu datums, mēnesis un gads);

15.3. pakļautība attiecīgās valsts sociālās apdrošināšanas normatīvajiem aktiem.

16. Fiziskām personām – pašnodarbinātiem, uz kuriem attiecas profesionālās darbības jomu reglamentējoši normatīvie akti, kuros noteiktas īpašas prasības attiecībā uz profesionālās darbības veicēja izglītību, profesionālo kvalifikāciju apliecinošiem dokumentiem vai profesionālās darbības nosaukuma lietošanu, reģistrējoties Valsts ieņēmumu dienestā nodokļu maksātāju statusā, šo noteikumu 10.1.apakšpunktā minētās reģistrācijas lapas iesniegšanas brīdī ir jābūt tiesīgiem darboties konkrētajā profesijā kā saimnieciskās darbības veicējiem.

17. Papildus šo noteikumu 11.punktā norādītajiem dokumentiem ārvalstu diplomātiskās un konsulārās pārstāvniecības, zvērinātu advokātu biroji un nerezidentu (ārvalsts komersantu) pastāvīgās pārstāvniecības Latvijā Valsts ieņēmumu dienestā iesniedz šādu dokumentu kopijas:

17.1. ārvalstu diplomātiskās un konsulārās pārstāvniecības – Ārlietu ministrijas izziņu par pārstāvniecības akreditāciju Latvijas Republikā;

17.2. zvērinātu advokātu biroji – Latvijas Zvērinātu advokātu padomes rakstisku paziņojumu par biroja reģistrēšanu padomē;

17.3. nerezidentu (ārvalsts komersantu) pastāvīgās pārstāvniecības Latvijā – dokumentu, kas apliecina ārvalsts komersanta reģistrāciju attiecīgajā valstī, ja attiecīgās ārvalsts tiesību aktos ir paredzēta reģistrācija, bet, ja šāda reģistrācija likumā nav paredzēta, kā arī tiek atvērta ārvalsts organizācijas pārstāvniecība, – citu dokumentu, kas apliecina ārvalsts komersanta vai organizācijas tiesisko statusu attiecīgajā valstī.

18. Reģistrējot Valsts ieņēmumu dienestā nodokļu maksātāja struktūrvienību, galvenais uzņēmums (arī fiziskās personas, kas veic saimniecisko darbību), uzrādot iesniedzēja (pilnvarotās personas) personu apliecinošu dokumentu un pilnvarojumu iesniegt dokumentus, papildus iesniedz:

18.1. ziņas par struktūrvienībām (3.pielikums);

18.2. struktūrvienības telpu lietošanas tiesības apliecinošu dokumentu, kas ir spēkā iesniegšanas brīdī, kopijas, ja struktūrvienības telpas nav reģistrētāja īpašumā;

18.3. nekustamā īpašuma īpašnieka vai tā tiesiskā valdītāja izsniegtu piekrišanu struktūrvienības reģistrēšanai tam piederošajā nekustamajā īpašumā, izņemot, ja struktūrvienības telpas ir reģistrētāja īpašumā;

18.4. ja nekustamajam īpašumam ir kopīpašnieki, struktūrvienības reģistrēšanai attiecīgajā ēkā vai dzīvokļa īpašumā nepieciešams iesniegt Valsts ieņēmumu dienestā nekustamā īpašuma visu kopīpašnieku vai to tiesisko valdītāju piekrišanu. Piekrišanā norāda ēkas kadastra apzīmējumu vai telpu grupas kadastra apzīmējumu, īpašnieka, kopīpašnieku vai tiesisko valdītāju vārdu, uzvārdu un personas kodu vai nosaukumu (firmu) un reģistrācijas numuru.

19. Ja mainās šo noteikumu 10., 11. un 18.punktā minētajos dokumentos norādītā informācija, persona par to 10 dienu laikā informē Valsts ieņēmumu dienestu, iesniedzot atbilstošu iesniegumu (4., 5. vai 6.pielikumu).

20. Šo noteikumu 10.–19.punktā minētos dokumentus un pilnvarojumu Valsts ieņēmumu dienestā var iesniegt arī elektroniski, parakstot tos ar drošu elektronisko parakstu vai izmantojot Valsts ieņēmumu dienesta Elektroniskās deklarēšanas sistēmu. Ja nodokļu maksātājs reģistrējas Valsts ieņēmumu dienestā elektroniski, šo noteikumu 9.punktā minētos dokumentus nepievieno.

**V. Nodokļu maksātāju un nodokļu maksātāju struktūrvienību   
reģistrācijas kārtība**

21. Nodokļu maksātājiem un nodokļu maksātāju struktūrvienībām piešķir šādus nodokļu maksātāju reģistrācijas kodus:

21.1. personām, kurām Pilsonības un migrācijas lietu pārvalde ir piešķīrusi personas kodu, piešķirtais nodokļu maksātāja reģistrācijas kods ir identisks personas kodam;

21.2. personām, kurām Pilsonības un migrācijas lietu pārvalde nav piešķīrusi personas kodu, Valsts ieņēmumu dienests piešķir 11 zīmju nodokļu maksātāja reģistrācijas kodu;

21.3. valsts institūcijām un citiem subjektiem, kas nav reģistrējami Latvijas Republikas Uzņēmumu reģistrā, Valsts ieņēmumu dienests piešķir 11 zīmju nodokļu maksātāja reģistrācijas kodu.

22. Personas, kuras gūst ienākumus, pamatojoties uz līgumiskajām, darba vai civildienesta tiesiskajām attiecībām, un kuras neveic saimniecisko darbību, uzskatāmas par reģistrētām nodokļu maksātāju reģistrā ar brīdi, kad Valsts ieņēmumu dienestā ir iesniegta informācija par minēto personu.

23. Valsts ieņēmumu dienests ne vēlāk kā trīs darbdienu laikā pēc šo noteikumu IV nodaļā minēto dokumentu saņemšanas nodokļu maksātājus un nodokļu maksātāju struktūrvienības reģistrē nodokļu maksātāju reģistrā, kā arī veic izmaiņas nodokļu maksātāja reģistrācijas datos vai pieņem lēmumu par atteikumu reģistrēt vai veikt izmaiņas reģistrācijas datos.

24. Informāciju nodokļu maksātāju reģistra publiski pieejamā daļā par reģistrētiem saimnieciskās darbības veicējiem, fiziskajām personām, kuras atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicējas un ir paziņojušas Valsts ieņēmumu dienestam par saimnieciskās darbības veikšanu, budžeta finansētām institūcijām, budžeta nefinansētām iestādēm, ārvalstu diplomātiskajām un konsulārajām pārstāvniecībām, zvērinātu advokātu birojiem, nerezidentu (ārvalsts komersantu) pastāvīgajām pārstāvniecībām Latvijā un nodokļu maksātāju struktūrvienībām Valsts ieņēmumu dienests ievieto vienas darbdienas laikā. Nodokļu maksātājs un nodokļu maksātāju struktūrvienība uzskatāma par reģistrētu nodokļu maksātāju reģistrā ar attiecīgā ieraksta izdarīšanas datumu.

25. Ja saņemts reģistrācijas atteikums, nodokļu maksātājam ir tiesības pēc iesniedzamo dokumentu precizēšanas atkārtoti iesniegt tos reģistrācijai nodokļu maksātāju reģistrā. Atkārtoti reģistrācijai nodokļu maksātāju reģistrā neiesniedz dokumentus, kuri pirms reģistrācijas atteikuma ir iesniegti Valsts ieņēmumu dienestā un kurus nav nepieciešams precizēt.

26. Valsts ieņēmumu dienests atsaka reģistrāciju, ja:

26.1. reģistrējamās personas vai struktūrvienības adrese neatbilst Nekustamā īpašuma valsts kadastra informācijas sistēmā reģistrētā kadastra objekta adresei;

26.2. reģistrējamās personas adrese ir iekļauta riska adrešu sarakstā;

26.3. reģistrējamai personai – fiziskai personai – nav deklarētās dzīvesvietas adreses;

26.4. reģistrējamai personai – fiziskajai personai –, pamatojoties uz kriminālprocesā pieņemtu nolēmumu, ir atņemtas tiesības veikt visu veidu vai noteikta veida komercdarbību;

26.5. reģistrējamā persona nav uzrādījusi vai nav iesniegusi šo noteikumu IV nodaļā noteiktos reģistrācijai nepieciešamos dokumentus.

27. Nodokļu maksātāju reģistrā ieraksta šādas ziņas:

27.1. nodokļu maksātāja vārdu, uzvārdu vai nosaukumu, adresi (deklarētās dzīvesvietas, struktūrvienības (telpu grupas) atrašanās vietas adresi, nosaukumu) un reģistrācijas kodu;

27.2. informāciju par nodokļu maksātāja saimnieciskās darbības norēķinu kontiem, kas ir atvērti Latvijas Republikā un ārvalstīs;

27.3. informāciju par personām, kuras ir pilnvarotas pārstāvēt nodokļu maksātāju darbībās, kas saistītas ar nodokļu maksātāja reģistrāciju;

27.4. informāciju par šo noteikumu 4.2.apakšpunktā minēto valsts institūciju un citu subjektu amatpersonām ar paraksta tiesībām, kuras nav reģistrētas Latvijas Republikas Uzņēmumu reģistrā;

27.5. datumu, kad nodokļu maksātājs un nodokļu maksātāja struktūrvienība ir reģistrēta nodokļu maksātāju reģistrā;

27.6. datumu, kad nodokļu maksātājs un nodokļu maksātāja struktūrvienība ir izslēgti no nodokļu maksātāju reģistra;

27.7. informāciju par patentmaksas maksātāju patentmaksas piemērošanas periodu (patentmaksas maksājuma termiņu);

27.8. datumu, kad Valsts ieņēmumu dienestā ir apstiprināts tās personas paziņojums (7.pielikums), kura atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicēja un ir paziņojusi Valsts ieņēmumu dienestam par saimnieciskās darbības veikšanu;

27.9. datumu, kad Valsts ieņēmumu dienestā ir apstiprināts tās personas paziņojums par saimnieciskās darbības izbeigšanu, kura atbilstoši iedzīvotāju ienākuma nodokli reglamentējošiem normatīvajiem aktiem var nereģistrēties Valsts ieņēmumu dienestā kā saimnieciskās darbības veicēja un ir paziņojusi Valsts ieņēmumu dienestam par saimnieciskās darbības veikšanu;

27.10. pamatdarbības veidu un papildu darbības veidu atbilstoši Eiropas Savienības Saimniecisko darbību statistiskās klasifikācijas *NACE* 2.red. ar detalizāciju līdz četrām zīmēm.

**VI. Nodokļu maksātāju izslēgšana no nodokļu maksātāju reģistra**

28. Valsts ieņēmumu dienests izslēdz nodokļu maksātāju no nodokļu maksātāju reģistra, ja:

28.1. iesniegts ziņojums par nodokļu maksātāja izslēgšanu no nodokļu maksātāju reģistra (8.pielikums);

28.2. nodokļu maksātājs, kura saimnieciskā darbība ir apturēta, pamatojoties uz nodokļu administrācijas lēmumu, triju mēnešu laikā pēc saimnieciskās darbības apturēšanas nav novērsis lēmumā par saimnieciskās darbības apturēšanu norādīto pārkāpumu.

29. Šo noteikumu 28.2.apakšpunktā minētajā gadījumā Valsts ieņēmumu dienests nodokļu maksātājam Valsts ieņēmumu dienesta Elektroniskās deklarēšanas sistēmā vai pa pastu nosūta uzaicinājumu novērst šo noteikumu 28.2.apakšpunktā minētos apstākļus.

30. Ja 12 darbdienu laikā pēc šo noteikumu 29.punktā minētā uzaicinājuma nosūtīšanas nodokļu maksātājs nav novērsis šo noteikumu 28.2.apakšpunktā minētos apstākļus, to izslēdz no nodokļu maksātāju reģistra.

31. Informāciju par nodokļu maksātāja izslēgšanu no nodokļu maksātāju reģistra Valsts ieņēmumu dienests iekļauj Valsts ieņēmumu dienesta publiski pieejamā datubāzē nekavējoties, bet ne vēlāk kā divu darbdienu laikā pēc lēmuma par nodokļu maksātāja izslēgšanu no nodokļu maksātāja reģistra spēkā stāšanās.

**VII. Noslēguma jautājumi**

32. Atzīt par spēku zaudējušiem Ministru kabineta 2001.gada 27.marta noteikumus Nr.150 „Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” (Latvijas Vēstnesis, 2001, 52.nr.; 2002, 131.nr.; 2004, 144.nr.).

33. Nodokļu maksātājus, kas ir reģistrēti nodokļu maksātāju reģistrā saskaņā ar Ministru kabineta 2001.gada 27.marta noteikumiem Nr.150 “Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” un kuru reģistrācija nav noteikta šajos noteikumos, Valsts ieņēmumu dienests izslēdz no nodokļu maksātāju reģistra divu mēnešu laikā no šo noteikumu spēkā stāšanās dienas, ja citos normatīvajos aktos nav noteikts citādi.

34. Noteikumi stājas spēkā 2016.gada 1.janvārī.

Ministru prezidente L.Straujuma

Finanšu ministrs J.Reirs

28.07.2015. 10.45

2501

Kuklina

67121836, Kristīne.Kuklina@vid.gov.lv